text: সুষমা স্বরাজ আসছেন ঢাকায় - ডেইলি সাতক্ষীরা
  Home » সুষমা স্বরাজ আসছেন ঢাকায়
  অক্টো ২২, ২০১৭ 0 মন্তব্য 32 ভিউ
  ন্যাশনাল ডেস্ক : ভারতের পররাষ্ট্রমন্ত্রী সুষমা স্বরাজ আজ রোববার বিকেলে দুই দিনের রাষ্ট্রীয় সফরে ঢাকায় আসছেন। সফরকালে তিনি দ্বিপক্ষীয় বিভিন্ন ইস্যু পর্যালোচনা করবেন।
  পররাষ্ট্রমন্ত্রী এ এইচ মাহমুদ আলী দুপুর আড়াইটায় হজরত শাহজালাল আন্তর্জাতিক বিমানবন্দরে সুষমা স্বরাজকে স্বাগত জানাবেন।
  সফরকালে সুষমা স্বরাজ ভারতীয় প্রতিনিধিদলের নেতৃত্ব দেবেন।
  পররাষ্ট্র মন্ত্রণালয়ের একজন কর্মকর্তা জানান, রাষ্ট্রীয় অতিথি ভবন পদ্মায় কাল বিকেলে সাড়ে ৪টায় দুই দেশের প্রতিনিধিদলের মধ্যে ইন্ডিয়া জয়েন্ট কনসালটেটিভ কমিশনের (জেসিসি) বৈঠক অনুষ্ঠিত হবে। বাংলাদেশের পররাষ্ট্রমন্ত্রী এ এইচ মাহমুদ আলী এই বৈঠকে বাংলাদেশ প্রতিনিধিদলের নেতৃত্ব দেবেন।
  প্রধানমন্ত্রী শেখ হাসিনার সঙ্গে একই দিন সন্ধ্যা ৬টায় ভারতের পররাষ্ট্রমন্ত্রীর সাক্ষাৎ করার কথা রয়েছে।
  উভয় বৈঠকেই বিপুল রোহিঙ্গা জনস্রোতের বিষয়টি গুরুত্বের সঙ্গে স্থান পাবে বলে ধারণা করা হচ্ছে। রোহিঙ্গা ইস্যুটি বাংলাদেশে মানবিক সংকটের সৃষ্টি করেছে।